Document ID: 32003R1425

32003R1425
L 203/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ 1425/2003 НА КОМИСИЯТА
от 11 август 2003 година
за изменение на Регламент (ЕО) № 466/2001 по отношение на патулина
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 315/93 от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
след консултации с Научния комитет по храните (НКХ),
като има предвид, че:
(1)
Регламент (ЕО) № 466/2001 на Комисията (2), последно изменен с Регламент (ЕО) № 563/2002 (3), определя максималното съдържание на някои замърсители в храните. Максимално съдържание е установено за нитрати, афлатоксини, охратоксин А, олово, кадмий, живак, 3-MCPD и диоксини;
(2)
Някои държави-членки са приели или планират да приемат максимално допустимо съдържание на патулин в плодовите сокове и по-специално в ябълковия сок, в твърдите продукти от ябълки, като компот от ябълки и пюре от ябълки и в такива продукти, които са предназначени за кърмачета и малки деца. Предвид различията между държавите-членки и произтичащия от тях риск от нарушаване на конкуренцията, съществува необходимост от мерки, които да се предприемат от Общността с цел обезпечаване единството на пазара при спазване на принципа на пропорционалността.
(3)
Патулинът е микотоксин, които се произвежда от гъбички и принадлежи към няколко рода, включително видовете Penicillium, Aspergillus и Byssochlamys. Въпреки че патулинът се среща в много мухлясали плодове, зърнени и други храни, най-значителният източник на патулин са продуктите от ябълки.
(4)
Научният комитет по храните на свое заседание от 8 март 2000 г. прие временен максимално допустим дневен прием (ВМДДП) на патулин, равен на 0,4 µg/kg телесно тегло.
(5)
През 2001 г. бе осъществено специалното мероприятие „Оценка на дневния прием на патулин от населението на държавите-членки на ЕС“ в рамките на Директива 1993/5/ЕИО на Съвета от 25 февруари 1993 г. относно подпомагане на Комисията и сътрудничество на държавите-членки в научното разглеждане на въпроси, които се отнасят до храните (4) (SCOOP). Оценката дава възможност да се стигне до заключението, че средната експозиция е вероятно значително под ВМДДП 0,4 µg/kg телесно тегло. Въпреки това, като се вземат под внимание специфичните групи потребители, особено малките деца, а също и най-неблагоприятните случаи, излагането на патулин е по-голямо, но все пак под ВМДДП.
(6)
Следователно Регламент (ЕО) № 466/2001 следва да бъде съответно изменен.
(7)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 466/2001 се изменя, както следва:
1.
В член 5 се добавя следният параграф:
„4. Комисията преразглежда максимално съдържание на патулин, установено в точки 2.3.1 и 2.3.2 на раздел 2 от приложение I в срок най-късно до 30 юни 2005 г. с оглед на намаляването им предвид научно-техническия прогрес и практическото изпълнение на „Кодекса на практиките за предотвратяване и намаляване на замърсяването с патулин в соковете от ябълки и съставките от ябълков сок в други напитки“.“
2.
Приложение 1 се изменя, както е посочено в приложението към настоящия Регламент.
Член 2
Настоящият регламент влиза в сила на 20-тия ден след публикуването му в Официален вестник на Европейския съюз.
Прилага се от 1 ноември 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 август 2003 година.

Labels: 0
17
20